RO
22.7.2022
Jurnalul Oficial al Uniunii Europene
L 195/1
I (Acte legislative)
REGULAMENTE REGULAMENTUL (UE) 2022/1278 AL PARLAMENTULUI EUROPEAN ȘI AL CONSILIULUI din 18 iulie 2022 de modificare a Regulamentului (UE) nr.
508/2014 în ceea ce privește anumite măsuri specifice pentru atenuarea consecințelor războiului de agresiune al Rusiei împotriva Ucrainei asupra activităților de pescuit și pentru atenuarea efectelor perturbării pieței cauzate de respectivul război de agresiune asupra lanțului de aprovizionare cu produse pescărești și din acvacultură
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 43 alineatul (2) și articolul 175, având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European (1), după consultarea Comitetului Regiunilor, hotărând în conformitate cu procedura legislativă ordinară (2), întrucât: (1)
Războiul de agresiune al Rusiei împotriva Ucrainei începând cu 24 februarie 2022 are un impact asupra operatorilor din sectorul pescuitului și acvaculturii din Uniune.
Perturbarea fluxurilor comerciale de produse de bază esențiale pentru sectorul pescuitului și al acvaculturii care provin din Rusia și Ucraina a accelerat brusc creșterea prețurilor principalilor factori de producție, precum energia și materiile prime.
Comerțul dintre Ucraina și Uniune este, de asemenea, grav afectat de indisponibilitatea transportului, întrucât aeroporturile ucrainene au devenit inutilizabile din cauza atacurilor Rusiei și toate operațiunile de transport maritim comercial din porturile ucrainene au fost suspendate.
Este probabil ca această criză să aibă consecințe grave asupra aprovizionării Uniunii cu cereale, uleiuri vegetale și pește alb din Rusia și Ucraina, conducând la penurii de materii prime esențiale și la o creștere substanțială a prețurilor la hrana pentru pești.
O parte din flota Uniunii și-a încetat activitatea de pescuit din cauza imposibilității de a compensa creșterea costurilor cu factorii de producție, cum ar fi creșterea puternică a prețurilor la energie, și a scăderii rentabilității respectivei activități.
Impactul combinat al penuriei de materii prime și al majorărilor de costuri este resimțit și de sectoarele producției și prelucrării fructelor de mare.
Prin urmare, piața este semnificativ perturbată pe fondul creșterii substanțiale a costurilor și al perturbării comerțului, impunându-se luarea unor măsuri eficace și eficiente.
(1) Avizul din 18 mai 2022 (nepublicat încă în Jurnalul Oficial).
(2) Poziția Parlamentului European din 6 iulie 2022 (nepublicată încă în Jurnalul Oficial) și Decizia Consiliului din 18 iulie 2022.